SL Uradni list Evropske unije L 324/1

UREDBA (ES) št. 1185/2009 EVROPSKEGA PARLAMENTA IN SVETA

z dne 25. novembra 2009

o statističnih podatkih o pesticidih

(Besedilo velja za EGP)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti in zlasti člena 285(1) Pogodbe,

ob upoštevanju predloga Komisije,

ob upoštevanju mnenja Evropskega ekonomsko-socialnega odbora (1),

po posvetovanju z Odborom regij,

v skladu s postopkom, določenim v členu 251 Pogodbe, na podlagi skupnega besedila, ki ga je spravni odbor odobril dne 10. novembra 2009 (2),

ob upoštevanju naslednjega:

(1) V Sklepu št. 1600/2002/ES Evropskega parlamenta in Sveta z dne 22. julija 2002 o šestem okoljskem akcijskem programu Skupnosti (3) je bilo priznano, da je treba vpliv pesticidov na zdravje ljudi in okolje, zlasti vpliv pesticidov, ki se uporabljajo v kmetijstvu, še dodatno zmanjšati. Poudaril je potrebo po doseganju bolj trajnostne rabe pesticidov in pozval k večjemu splošnemu zmanjšanju tveganj in rabi pesticidov v skladu s potrebno zaščito pridelka.

(2) Komisija je v sporočilu Svetu, Evropskemu parlamentu in Evropskemu ekonomsko-socialnemu odboru z naslovom „Naproti tematski strategiji o trajnostni rabi pesticidov“ priznala potrebo po natančnih, usklajenih in posodobljenih statističnih podatkih o prodaji in rabi pesticidov na ravni Skupnosti. Takšni statistični podatki so potrebni za ocenjevanje politik Evropske unije o trajnostnem razvoju in za izračun ustreznih kazalnikov tveganja za zdravje ljudi in okolje v zvezi z rabo pesticidov.

(3) Usklajeni in primerljivi statistični podatki Skupnosti o prodaji in rabi pesticidov so nujni za razvoj in spremljanje zakonodaje in politik Skupnosti v okviru tematske strategije o trajnostni rabi pesticidov.

(4) Ker bodo vplivi Direktive 98/8/ES Evropskega parlamenta in Sveta z dne 16. februarja 1998 o dajanju biocidnih pripravkov v promet (4) vidni šele, ko bo končano prvo vrednotenje aktivnih snovi za uporabo v biocidnih pripravkih, Komisija in večina držav članic trenutno nimajo dovolj znanja ali izkušenj, da bi lahko predlagale nadaljnje ukrepe v zvezi z biocidi. Področje uporabe te uredbe bi bilo zato treba omejiti na pesticide, ki so fitofarmacevtska sredstva in so vključeni v Uredbo (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet (5), v zvezi s katerimi že obstaja mnogo izkušenj o zbiranju podatkov.

(5) Vendar se ob upoštevanju rezultatov ocene Direktive 98/8/ES ter na podlagi presoje vpliva pričakuje, da se bo področje delovanja te uredbe razširilo na biocidne pripravke.

(6) Izkušnje Komisije pri večletnem zbiranju podatkov o prodaji in rabi pesticidov so pokazale potrebo po usklajeni metodologiji za zbiranje statističnih podatkov na ravni Skupnosti tako o dajanju v promet kot tudi o uporabi pri uporabnikih. Poleg tega bi morali biti za dosego cilja izračuna natančnih kazalnikov tveganja v skladu s cilji tematske strategije o trajnostni rabi pesticidov statistični podatki dostopni na ravni aktivnih snovi.

(7) Med različnimi možnostmi zbiranja podatkov, ki so bile ocenjene pri presoji vpliva tematske strategije o trajnostni rabi pesticidov, je bilo obvezno zbiranje podatkov priporočeno kot najboljša možnost, ker bi omogočilo hiter in stroškovno učinkovit razvoj natančnih in zanesljivih podatkov o dajanju v promet in rabi pesticidov.

(8) Uredba (ES) št. 223/2009 Evropskega parlamenta in Sveta z dne 11. marca 2009 o evropski statistiki (6) je referenčni okvir za določbe te uredbe in zahteva zlasti skladnost s standardi strokovne neodvisnosti, nepristranskosti, objektivnosti, zanesljivosti, stroškovne učinkovitosti in zaupnosti statističnih podatkov.

(9) Prenos podatkov, za katere velja statistična zaupnost, urejajo pravila, določena v Uredbi (ES) št. 223/2009 in v Uredbi (ES, Euratom) št. 1101/2008 Evropskega parlamenta in Sveta z dne 22. oktobra 2008 o prenosu zaupnih podatkov na Statistični urad Evropskih skupnosti. Ukrepi, ki se sprejmejo v skladu z navedenima uredbama, zagotavljajo fizično in logično varstvo zaupnih podatkov ter zagotavljajo, da ne pride do nezakonitega razkritja zaupnih podatkov ali do njihove nestatistične rabe pri pripravi in diseminaciji statističnih podatkov Skupnosti.

(10) Objavo in prenos podatkov, ki se zbirajo v skladu s to uredbo, urejajo pravila, določena v Uredbi (ES) št. 223/2009. Ukrepi, ki se sprejmejo v skladu z Uredbo (ES) št. 223/2009, zagotavljajo fizično in logično varstvo zaupnih podatkov ter zagotavljajo, da ne pride do nezakonitega razkritja zaupnih podatkov ali do njihove nestatistične rabe pri pripravi in diseminaciji statističnih podatkov Skupnosti.

(11) Podatke o dajanju pesticidov v promet in o rabi pesticidov, ki jih je treba zagotoviti v skladu z Direktivo 2009/128/ES Evropskega parlamenta in Sveta z dne 21. oktobra 2009 o določitvi okvira za ukrepe Skupnosti za doseganje trajnostne rabe pesticidov (7) in Uredbo (ES) št. 1107/2009, je treba oceniti v skladu z ustreznimi določbami navedene direktive in navedene uredbe.

(12) Ta uredba bi se morala uporabljati brez poseganja v Direktivo 2003/4/ES Evropskega parlamenta in Sveta z dne 28. januarja 2003 o dostopu javnosti do informacij o okolju (8) in Uredbo (ES) št. 1367/2006 Evropskega parlamenta in Sveta z dne 6. septembra 2006 o uporabi določb Aarhuške konvencije o dostopu do informacij, udeležbi javnosti pri odločanju in dostopu do pravnega varstva v okoljskih zadevah v institucijah in organih Skupnosti (9).

(13) Za zagotovitev primerljivih rezultatov bi bilo treba statistične podatke o pesticidih pripraviti v skladu z določenim sistemom razčlenitve, v ustrezni obliki in v določenem roku po koncu referenčnega leta, kot je določeno v prilogah k tej uredbi.

(14) Ukrepe, potrebne za izvajanje te uredbe, bi bilo treba sprejeti v skladu s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil (10).

(15) Zlasti bi bilo treba Komisiji podeliti pooblastila za opredelitev tretiranih površin in za prilagoditev Priloge III. Ker so ti ukrepi splošnega obsega in so namenjeni spreminjanju nebistvenih določb te uredbe z njenim dopolnjevanjem z novimi nebistvenimi določbami, jih je treba sprejeti v skladu z regulativnim postopkom s pregledom iz člena 5a Sklepa 1999/468/ES.

(16) Ker cilja te uredbe, in sicer vzpostavitve skupnega okvira za sistematično pripravo statističnih podatkov Skupnosti o dajanju v promet in rabi pesticidov, države članice ne morejo zadovoljivo doseči in ker ta cilj lažje doseže Skupnost, Skupnost lahko sprejme ukrepe v skladu z načelom subsidiarnosti iz člena 5 Pogodbe. Skladno z načelom sorazmernosti iz navedenega člena ta uredba ne prekoračuje okvirov, ki so potrebni za doseganje navedenega cilja.

(17) Opravljeno je bilo posvetovanje z Odborom za statistični program, ustanovljenim s Sklepom Sveta 89/382/EGS, Euratom (11) –

SPREJELA NASLEDNJO UREDBO:

Člen 1

Vsebina, področje uporabe in cilji

1. Ta uredba vzpostavlja skupni okvir za sistematično pripravo statističnih podatkov Skupnosti o dajanju v promet in o rabi pesticidov, ki so fitofarmacevtska sredstva, kakor so opredeljena v členu 2(a)(i).

2. Statistični podatki zadevajo:

— letne količine pesticidov, danih v promet, v skladu s Prilogo I;

— letne količine pesticidov, uporabljenih, v skladu s Prilogo II.

3. Statistični podatki se skupaj z drugimi ustreznimi podatki uporabljajo zlasti za namene členov 4 in 15 Direktive 2009/128/ES.

Člen 2

Opredelitve pojmov

V tej uredbi se uporabljajo naslednje opredelitve pojmov:

(a) „pesticidi“ pomenijo: (i) fitofarmacevtsko sredstvo, kot je opredeljeno v členu 2(1) Uredbe (ES) št. 1107/2009; (ii) biocidni pripravek, kakor je opredeljen v členu 2(1) Direktive 98/8/ES.

(b) „snovi“ pomenijo snovi, kot so opredeljene v točki (2) člena 3 Uredbe (ES) št. 1107/2009, vključno z aktivnimi snovmi, varovali in sinergisti;

(c) „aktivne snovi“ pomenijo aktivne snovi, kot so opredeljene v členu 2(2) Uredbe (ES) št. 1107/2009;

(d) „varovala“ pomenijo varovala, kot so opredeljena v členu 2(3)(a) Uredbe (ES) št. 1107/2009;

(e) „sinergisti“ pomenijo sinergiste, kot so opredeljeni v členu 2(3)(b) Uredbe (ES) št. 1107/2009;

(f) „dajanje v promet“ pomeni dajanje v promet, kot je opredeljeno v členu 3(9) Uredbe (ES) št. 1107/2009;

(g) „imetnik dovoljenja“ pomeni imetnika dovoljenja, kot je opredeljen v členu 3(24) Uredbe (ES) št. 1107/2009;

(h) „uporaba v kmetijstvu“ pomeni kakršno koli uporabo fitofarmacevtskega sredstva, neposredno ali posredno povezano s proizvodnjo rastlinskih proizvodov v gospodarski dejavnosti kmetijskega gospodarstva;

(i) „poklicni uporabnik“ pomeni poklicnega uporabnika, kot je opredeljen točki (1) člena 3 Direktive 2009/128/ES;

(j) „kmetijsko gospodarstvo“ pomeni kmetijsko gospodarstvo, kot je opredeljeno v Uredbi (ES) št. 1166/2008 Evropskega parlamenta in Sveta z dne 19. novembra 2008 o raziskovanjih strukture kmetijskih gospodarstev in metod kmetijske proizvodnje (12).

Člen 3

Zbiranje, prenos in obdelava podatkov

1. Države članice zbirajo vsako leto podatke, potrebne za specifikacijo značilnosti iz Priloge I, za specifikacijo značilnosti iz Priloge II pa vsakih pet let, in sicer, s pomočjo:

— raziskovanj,

— podatkov o dajanju pesticidov v promet in o njihovi rabi, pri čemer se upoštevajo zlasti obveznosti v skladu s členom 67 Uredbe (ES) št. 1107/2009;

— administrativnih zbirk podatkov ali

— kombinacije teh načinov, vključno s postopki statističnega ocenjevanja na podlagi strokovnih presoj ali modelov.

2. Države članice posredujejo Komisiji (Eurostatu) statistične rezultate, vključno z zaupnimi podatki, v skladu s časovnim razporedom in v časovnih presledkih iz prilog I in II. Podatki se posredujejo v skladu s klasifikacijo iz Priloge III.

3. Države članice pošljejo podatke v elektronski obliki v skladu z ustrezno tehnično obliko, ki jo Komisija (Eurostat) sprejme v skladu z regulativnim postopkom iz člena 6(2).

4. Komisija (Eurostat) zaradi zaupnosti pred objavo združi podatke glede na kemijske razrede ali kategorije izdelkov, kot je navedeno v Prilogi III, in pri tem ustrezno upošteva varstvo zaupnih podatkov na ravni posamezne države članice. Nacionalni organi in Komisija (Eurostat) uporabljajo zaupne podatke izključno v statistične namene v skladu s členom 20 Uredbe (ES) št. 223/2009.

Člen 4

Ocena kakovosti

1. Za namene te uredbe se uporabljajo merila kakovosti iz člena 12(1) Uredbe (ES) št. 223/2009.

2. Države članice Komisiji (Eurostatu) predložijo poročila o kakovosti posredovanih podatkov, kot je navedeno v prilogah I in II. Komisija (Eurostat) oceni kakovost posredovanih podatkov.

Člen 5

Izvedbeni ukrepi

1. Sprejme se ustrezna tehnična oblika za prenos podatkov v skladu z regulativnim postopkom iz člena 6(2).

Komisija lahko po potrebi spremeni zahteve za pripravo poročil o kakovosti, ki so določene v oddelku 6 prilog I in II. Navedeni ukrepi, namenjeni spreminjanju nebistvenih določb te uredbe z njenim dopolnjevanjem, se sprejmejo v skladu z regulativnim postopkom s pregledom iz člena 6(3).

2. Komisija sprejme opredelitev „tretirane površine“ iz oddelka 2 Priloge II. Navedeni ukrep, namenjen spreminjanju nebistvenih določb te uredbe z njenim dopolnjevanjem, se sprejme v skladu z regulativnim postopkom s pregledom iz člena 6(3).

3. Komisija redno in najmanj vsakih pet let prilagaja seznam snovi, ki jih je treba vključiti, ter njihove razvrstitve v kategorije izdelkov in kemijske razrede, kot je navedeno v Prilogi III. Navedeni ukrepi, namenjeni spreminjanju nebistvenih določb te uredbe z njenim dopolnjevanjem, se sprejmejo v skladu z regulativnim postopkom s pregledom iz člena 6(3).

Člen 6

Postopek v odboru

1. Komisiji pomaga Odbor za evropski statistični sistem, ki je bil ustanovljen s členom 7 Uredbe (ES) št. 223/2009.

2. Pri sklicevanju na ta odstavek se uporabljata člena 5 in 7 Sklepa 1999/468/ES, ob upoštevanju določb člena 8 Sklepa.

Rok iz člena 5(6) Sklepa 1999/468/ES je tri mesece.

3. Pri sklicevanju na ta odstavek se uporabljata člen 5a(1) do (4) in člen 7 Sklepa 1999/468/ES, ob upoštevanju določb člena 8 Sklepa.

Člen 7

Poročilo

Komisija vsakih pet let Evropskemu parlamentu in Svetu predloži poročilo o izvajanju te uredbe. V tem poročilu se ocenijo zlasti kakovost posredovanih podatkov iz člena 4, metode zbiranja podatkov, obremenitev podjetij, kmetijskih gospodarstev in nacionalnih uprav ter uporabnost teh statističnih podatkov v okviru tematske strategije o trajnostni rabi pesticidov, zlasti ob upoštevanju ciljev iz člena 1. Poročilo po potrebi vsebuje predloge za nadaljnje izboljšanje kakovosti podatkov in metode zbiranja podatkov, da bi se izboljšalo zajetje in primerljivost podatkov in zmanjšalo obremenitve podjetij, kmetijskih gospodarstev in nacionalnih uprav.

Prvo poročilo se predloži do 31. decembra 2016.

Člen 8

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Strasbourgu, 25. november 2009. Za Evropski parlament Predsednik J. BUZEK Za Svet Predsednik Å. TORSTENSSON

(1) UL C 256, 27.10.2007, str. 86.

(2) Mnenje Evropskega parlamenta z dne 12. marca 2008 (UL C 66 E, 20.3.2009, str. 98) in Skupno stališče Sveta z dne 20. novembra 2008 (UL C 38 E, 17.2.2009, str. 1) in Stališče Evropskega parlamenta z dne 24. aprila 2009 (še ni objavljeno v Uradnem listu), Sklep Sveta z dne 16. novembra 2009 in zakonodajna resolucija Evropskega parlamenta z dne 24. novembra 2009.

(3) UL L 242, 10.9.2002, str. 1.

(4) UL L 123, 24.4.1998, str. 1.

(5) UL L 309, 24.11.2009, str. 1.

(6) UL L 87, 31.3.2009, str. 164.

(7) UL L 309, 24.11.2009, str. 71.

(8) UL L 41, 14.2.2003, str. 26.

(9) UL L 264, 25.9.2006, str. 13.

(10) UL L 184, 17.7.1999, str. 23.

(11) UL L 181, 28.6.1989, str. 47.

(12) UL L 321, 1.12.2008, str. 14.

PRILOGA I STATISTIČNI PODATKI O DAJANJU PESTICIDOV V PROMET Oddelek 1 Obseg Statistični podatki zajemajo snovi iz Priloge III, ki jih vsebujejo pesticidi, dani v promet v posamezni državi članici. Posebna pozornost se nameni izogibanju dvojnega štetja v primeru preoblikovanja izdelka ali prenosa dovoljenj med imetniki dovoljenj. Oddelek 2 Spremenljivke V vsaki državi članici se zbere količina vsake snovi iz Priloge III, ki jo vsebujejo pesticidi, ki so bili dani v promet. Oddelek 3 Ukrep za poročanje Podatki so izraženi v kilogramih snovi. Oddelek 4 Referenčno obdobje Referenčno obdobje je koledarsko leto. Oddelek 5 Prvo referenčno obdobje, časovni presledki in posredovanje rezultatov 1. Prvo referenčno obdobje je drugo koledarsko leto, ki sledi 30. december 2009. 2. Države članice posredujejo podatke za vsako koledarsko leto po prvem referenčnem obdobju. Da bi bila javnost obveščena, navedene podatke objavijo, zlasti na spletu, v skladu z zahtevami v zvezi z varovanjem zaupnosti statističnih podatkov, kot je določeno v Uredbi (ES) št. 223/2009. 3. Podatki se posredujejo Komisiji (Eurostatu) v 12 mesecih po koncu referenčnega leta. Oddelek 6 Poročilo o kakovosti Države članice Komisiji (Eurostatu) posredujejo poročilo o kakovosti iz člena 4, v katerem navedejo: — metodologijo, uporabljeno za zbiranje podatkov; — ustrezne vidike kakovosti glede na metodologijo, uporabljeno za zbiranje podatkov; — opis uporabljenih metod za ocenjevanje, združevanje in izločevanje. To poročilo se posreduje Komisiji (Eurostatu) v 15 mesecih po koncu referenčnega leta.

PRILOGA II STATISTIČNI PODATKI O RABI PESTICIDOV V KMETIJSTVU Oddelek 1 Zajetje 1. Statistični podatki zajemajo snovi iz Priloge III, ki jih vsebujejo pesticidi za posamezni izbrani pridelek v posamezni državi članici. 2. Vsaka država članica določi izbor pridelkov, ki bodo zajeti v petletnem obdobju, opredeljenem v oddelku 5. Izbor se določi tako, da je reprezentativen glede pridelkov pridelanih v državi članici in glede uporabljenih snovi. Izbor pridelkov upošteva pridelke, ki so najpomembnejši za nacionalne akcijske načrte iz člena 4 Direktive 2009/128/ES. Oddelek 2 Spremenljivke Za posamezen izbrani pridelek se zberejo naslednje spremenljivke: (a) količina posamezne snovi iz Priloge III, ki jo vsebujejo pesticidi, uporabljeni na tem pridelku, in (b) površina tretirana s posamezno snovjo. Oddelek 3 Ukrepi za poročanje 1. Količine uporabljenih snovi se izrazijo v kilogramih. 2. Tretirane površine se izrazijo v hektarjih. Oddelek 4 Referenčno obdobje 1. Referenčno obdobje načeloma znaša največ 12 mesecev in vključuje vse uporabe fitofarmacevtskih sredstev, ki so posredno ali neposredno povezane s pridelkom. 2. O referenčnem obdobju se poroča kot o letu, v katerem se je začela žetev. Oddelek 5 Prvo referenčno obdobje, časovni presledki in posredovanje rezultatov 1. Za vsako petletno obdobje države članice pripravijo statistične podatke o rabi pesticidov za vsak izbran pridelek v referenčnem obdobju, kot je opredeljeno v oddelku 4. 2. Države članice lahko izberejo referenčno obdobje kadar koli v petletnem obdobju. Izberejo ga lahko za vsak izbran pridelek posebej. 3. Prvo petletno obdobje se začne s prvim koledarskim letom, ki sledi 30. december 2009. 4. Države članice posredujejo podatke za vsako petletno obdobje. 5. Podatki se posredujejo Komisiji (Eurostatu) v 12 mesecih po koncu vsakega petletnega obdobja in se za obveščanje javnosti objavijo, zlasti na spletu, v skladu z zahtevami v zvezi z varovanjem zaupnosti statističnih podatkov, kot je določeno v Uredbi (ES) št. 223/2009. Oddelek 6 Poročilo o kakovosti Države članice pri posredovanju rezultatov Komisiji (Eurostatu) posredujejo tudi poročilo o kakovosti iz člena 4, v katerem navedejo: — vzorčni načrt; — metodologijo, uporabljeno za zbiranje podatkov; — oceno sorazmerne pomembnosti vključenih pridelkov glede na celotno količino uporabljenih pesticidov; — pomembne vidike kakovosti glede na metodologijo, uporabljeno za zbiranje podatkov; — primerjavo med podatki o pesticidih, ki so se uporabljali v petletnem obdobju, in o pesticidih, danih v promet v teh petih letih; — povzetek opisa nekmetijskih načinov rabe pesticidov za komercialne namene iz pilotnih študij, ki jih vodi Komisija (Eurostat).